Свалбардско глобално складиште семена

Свалбардско глобално складиште семена (норв. Svalbard globale frøhvelv) je објекат за безбедно складиштење резерви биљних врста из целог света у близини Лонгјербијена на Свалбарду у Норвешкој. Складиште се налази на месту где се некада налазио рудник угља у зони вечног снега и леда и са сталном температуром од минус 18 степени Целзијуса. Његов капацитет складиштења износи 4,5 милиона узорака семена како би се биљне врсте сачувале у случају глобалних катастрофа и климатских промена. Норвешка влада је у потпуности финансирала трошкове изградње складишта семена који су износили приближно 45 милиона норвешких круна, док оперативне трошкове дели са непрофитном међународном организацијом Crop Trust. Чување семена у трезору је бесплатно за депоненте. Историја Идеја о безбедном трезору на Свалбарду, где би се чували дупликати семена из банака биљних гена широм света, почела је да се разматра осамдесетих година прошлог века. Нордијска банка гена (NordGen) је 1984. године почела да складишти резервне копије биљних ћелија у виду замрзнутог семена у напуштеном руднику угља у близини Лонгјербијена, а идеја о успостављању глобалног складишта постепено се развијала. Међународни уговор о биљним генетичким ресурсима за храну и пољопривреду је усвојен 2001. године, а националне владе су убрзо након тога почеле да ратификују овај споразум. Њиме је успостављен мултилатерални систем за биљне генетичке ресурсе који укључује обезбеђивање механизама за приступ генетичком материјалу и начин расподеле семена међу државама-чланицама у случају потребе за коришћењем. Такође, уговором је 2004. године обезбеђен правни оквир и започета је иницијатива о формирању јединственог међународног сигурносног објекта. У октобру 2004. године норвешка влада је започела финансирање и изгрању складишта семена. Складиште семена је званично отворено 26. фебруара 2008. године, иако је прво семе пристигло у јануару исте године. Поводом десетогодишњице постојања, 26. фебруара 2018. године, Свалбардско глобално складиште семена примило је преко 76000 нових узорака семена за дугорочно складиштење, чиме је укупан број јединствених сорти депонованих у претходној деценији достигао више од милион узорака. Иако није постојао ризик од оштећења семена услед продора воде, показало се да су техничка побољшања неопходна јер се вода неко време накупљала на улазу и радови на објекту започети су 2016. године. Крајем 2017. године донета је одлука о значајној реконструкцији улазног дела након што је вода продрла у тунел који води ка трезору. Узрок томе је појачано топљење леда услед влажније и топлије климе. У периоду од 2017. до 2019. године у поправке објекта уложено је 190 милиона норвешких круна. Приступ семену Узорци семена из складишта су дупликати узорака ускладиштених у банкама биљних гена које су их депоновале. Истраживачи, расадници и други који желе да приступе узорцима семена не могу то учинити директно путем Свалбардског глобалног складишта семена, већ морају да затраже дозволу за приступ од банака биљних гена које су их депоновале. Узорци ускладиштени у банкама гена су, у већини случајева, доступни у складу са условима Међународног уговора о биљним генетичким ресурсима за храну и пољопривреду, који је потписало 148 држава. Када је 2012. године избио грађански рат у Сирији, постојала је бојазан да ће банке гена бити уништене у рату. Због тога је око 80% колекције семена из Алепа послато на Свалбард. Прво екстраховање догодило се 2015. године, а Сирија је била прва нација која је екстраховала семе. Колекција семена Међународног центра за пољопривредна истраживања у сувим подручјима налазила се у Алепу и уништена је током сиријског грађанског рата. Истраживачки центар поседовао је семена 148000 биљака прилагођених сувим подручјима. Срећом, копије које су чиниле око 80% целокупне колекције биле су сачуване на Свалбарду. Капацитет Семе се чува у херметички затвореним алуминијумским врећама. Број семена у свакој врећи варира у зависности од величине семена, али у просеку свака врећа садржи приближно 500 семена. Објекат има капацитет складиштења од 4,5 милиона узорака семена. Према подацима годишњег извештаја из 2024. године Нордијске банке гена, укупан број узорака износио је 1.331.458. Врсте семена у трезору Објекат је првенствено дизајниран у циљу складиштења резерви пољопривредних култура које су саставни део људске исхране, а велику већину семена у трезору, чак 444 милиона или 69%, чине житарице попут пиринча, проса, пшенице, кукуруза, јечма итд. Махунарке попут леблебија, пасуља, сочива итд. су на другом месту по бројности и чине 9% или 58 милиона семена. Преосталих 22% чини широк спектар од скоро 6000 различитих врста воћа, поврћа, зачинског биља и других биљака. Када је реч о најпопуларнијим врстама у складишту, заправо само 9 биљних врста чини чак 2/3 укупног броја семена. Три најбројније врсте су: Cenchrus americanus (84 милиона - 13,2%): Хранљива житарица која успева да расте у сушним подручјима. Користи се и за сточну исхрану. Има широку употребу у Африци и Индији. Oryza sativa (82 милиона - 12,7%): Најважнија житарица за половину светске популације, посебно у Азији. Назива се још и азијски пиринач и једна је од две најчешће врсте пиринча. Eleusine coracana (71 милион - 11,7): Хранљива и издржљива житарица која представља основну пољопривредну културу у источној и јужној Африци, као и у Индији. Фасада Уметничко дело Вечна реперкусија норвешке уметнице Дивеке Сане може се наћи на крову свода и на врху улаза. Уметничко дело повећава видљивост свода на великој удаљености и на дневном светлу и у мраку, што је омогућено троугластим, рефлектујућим комадима челика различитих величина. Заједно са другим рефлектујућим елементима као што су огледала и призме, челични троуглови рефлектују вештачку светлост и сунчеве зраке. Самим тим, израз уметничког дела се мења у зависности од доба дана и годишњег доба. Уметничко дело награђено је Норвешком наградом за светло за најбољи пројекат спољашњег осветљења 2009. године. Туризам Свалбардско глобално складиште семена је добро познато широм света и атрактивна је дестинација за посетиоце Лонгјербијена. Постоје вођене туре које укључују обилазак грађевине, између осталог због своје специфичне архитектуре. Пројекат има важну улогу на међународном нивоу у погледу очувања светске баштине када је у питању генетика и семе. Међутим, посете унутрашњости трезора су ограничене ради безбедног складиштења семена. Референце